

### Hospodárska a sociálna rada

### Slovenskej republiky

## Ján Richter

## predseda

## Bratislava 24.9.2018

Číslo záznamu: 46319/2018

**Z Á Z N A M**

**z  plenárneho zasadnutia Hospodárskej a sociálnej rady**

**Slovenskej republiky konaného dňa 24.9.2018**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predkladá: MZ SR

1. Návrh zákona, ktorým sa mení a dopĺňa zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predkladá: MZ SR

1. Návrh zákona o mechanizmoch riešenia sporov týkajúcich sa zdanenia (nové znenie)

Predkladá: MF SR

1. Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov

Predkladá: MF SR

1. Návrh zákona, ktorým sa mení a dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších  predpisov v znení neskorších predpisov a ktorým sa    menia a dopĺňajú niektoré zákony

Predkladá: MF SR

1. Návrh zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov

Predkladá: MF SR

1. Návrh zákona o finančnej správe a o zmene a doplnení niektorých zákonov

Predkladá: MF SR

1. Návrh zákona o hazardných hrách a o zmene a doplnení niektorých zákonov

Predkladá: MF SR

1. Návrh zákona, ktorým sa mení a dopĺňa zákon č. 56/2012 Z. z. o cestnej doprave v znení neskorších predpisov a ktorým sa menia a dopĺňajú niektoré zákony

Predkladá: MDV SR

1. Návrh zákona o pedagogických zamestnancoch a odborných zamestnancoch a o zmene a doplnení niektorých zákonov

Predkladá: MŠVVŠ SR - stiahnutý

1. Návrh zákona, ktorým sa mení a dopĺňa zákon  č. 321/2014 Z. z. o energetickej efektívnosti a o zmene a doplnení niektorých zákonov a ktorým sa menia a dopĺňajú niektoré zákony

Predkladá: MH SR

1. Návrh Akčný plán inteligentného priemyslu SR

Predkladá: MH SR

1. Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2019

Predkladá: MPSVR SR

1. Stratégia adaptácie Slovenskej republiky na zmenu klímy

Predkladá: MŽP SR

1. Návrh zákona o výkone správy v oblasti informačných technológií verejnej správy a o zmene a doplnení niektorých zákonov

Predkladá: ÚPPV SR II

1. Stratégia pracovnej mobility cudzincov v Slovenskej republike

Predkladá: MPSVR SR

1. Rôzne

Rokovanie otvoril a viedol predseda rady pán Richter, ktorý privítal členov rady a požiadal o stiahnutie bodu č.10 z programu rokovania a o predradenie bodu č.11.

Predseda rady navrhol, aby body 3,4,6,12 a 15 mali rovnaký záver, lebo majú súhlasné stanoviská od všetkých sociálnych partnerov:

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie legislatívne konanie.**

S uvedeným súhlasili všetci sociálni partneri.

**K bodu 1**

Návrh zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predmetný návrh zákona uviedla ministerka zdravotníctva pani Kalavská.

Stanovisko za KOZ SR predniesla pani Uhlerová, ktorá nemala k predloženému materiálu pripomienky a odporučila ho na ďalšie legislatívne konanie.

Stanovisko za AZZZ SR predniesla pani Valocká, ktorá prezentovala stanovisko AZZZ SR :

1. zásadná pripomienka:

K bodu 2, Čl. I Návrhu:

§ 6 ods. 1 Zákona sa dopĺňa písmenom ab), ktoré znie: „ab) uhrádza držiteľovi povolenia na poskytovanie lekárenskej starostlivosti paušálnu úhradu za poskytovanie lekárenskej pohotovostnej služby xx)“

2. Zásadná pripomienka:

k bodu 2 K Čl. I Návrhu:

§ 8 Zákona sa dopĺňa odsekom 16, ktorý znie: „(16) Zdravotná poisťovňa uhrádza držiteľovi povolenia na poskytovanie lekárenskej starostlivosti paušálnu úhradu za poskytovanie lekárenskej pohotovostnej služby xx) podľa podielu jej poistencov na celkovom počte poistencov a úhradu poskytnutej lekárenskej starostlivosti. Výšku paušálnej úhrady za poskytovanie lekárenskej pohotovostnej služby xx), spôsob a pravidlá jej výpočtu ustanoví vláda nariadením.“

xx) § 25a Zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov.

Predkladateľka dala verejný prísľub, že po analýze a vyčíslení finančného dopadu sa môžeme k pripomienkam vrátiť za 6 mesiacov, na základe podkladov, ktoré dodá ZCHFP SR. AZZZ SR súhlasila s materiálom s pripomienkami.

Stanovisko za RÚZ predniesol pán Lelovský, ktorý odporučil materiál zobrať na vedomie bez pripomienok.

Stanovisko za ZMOS predniesol pán Dvonč, ktorý nemal k materiálu žiadne pripomienky a odporučil ho na ďalšie legislatívne konanie.

Stanovisko za APZ predniesol pán Matušek, ktorý súhlasil s predloženým materiálom bez pripomienok a odporučil ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona s pripomienkami AZZZ SR,**
2. **APZ, RÚZ, KOZ SR a ZMOS súhlasili bez pripomienok,**
3. **odporúča návrh zákona na ďalšie legislatívne konanie.**

**K bodu 2**

Návrh zákona, ktorým sa mení a dopĺňa zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predmetný návrh zákona uviedla ministerka zdravotníctva pani Kalavská.

Stanovisko za KOZ SR predniesla pani Uhlerová, ktorá nemala k predloženému materiálu pripomienky a odporučila ho na ďalšie legislatívne konanie.

Stanovisko za AZZZ SR predniesla pani Valocká a pán Pramuk. Podrobne sú rozobraté v písomnom stanovisku. Výsledok rokovania predkladateľa a AZZZ SR:

Pripomienka 1– čiastočne akceptovaná

Pripomienka 2– čiastočne akceptovaná

Pripomienka 3– neakceptovaná MZ SR, zamestnávatelia súhlasili

Pripomienka 4 - neakceptovaná MZ SR, zamestnávatelia súhlasili

Pripomienka 5 - akceptovaná s pripomienkou

Pripomienka 6 - akceptovaná s prísľubom predkladateľky na ďalšie rokovanie

Pripomienka 7 - akceptovaná

Pripomienka 8 - neakceptovaná so súhlasom zamestnávateľov

Pripomienka 9 - akceptovaná

Pripomienka 10 - akceptovaná

Stanovisko za RÚZ predniesol pán Lelovský, ktorý odporučil materiál zobrať na vedomie bez pripomienok.

Stanovisko za ZMOS predniesol pán Dvonč, ktorý nemal k materiálu žiadne pripomienky a odporučil ho na ďalšie legislatívne konanie.

Stanovisko za APZ predniesol pán Matušek, ktorý súhlasil s predloženým materiálom bez pripomienok a odporučil ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona s pripomienkami AZZZ SR,**
2. **KOZ SR, ZMOS, RÚZ a APZ súhlasili s materiálom bez pripomienok,**
3. **odporúča návrh zákona na ďalšie legislatívne konanie.**

**K bodu 11**

Návrh zákona, ktorým sa mení a dopĺňa zákon  č. 321/2014 Z. z. o energetickej efektívnosti a o zmene a doplnení niektorých zákonov a ktorým sa menia a dopĺňajú niektoré zákony

Predmetný návrh zákona uviedol minister hospodárstva pán Žiga.

Stanovisko za KOZ SR predniesla pani Uhlerová, ktorá nemala k predloženému materiálu pripomienky a odporučila ho na ďalšie legislatívne konanie.

Stanovisko za AZZZ SR predniesol pán Karlubík, ktorý nemal k predloženému materiálu pripomienky a odporučil ho na ďalšie legislatívne konanie.

Stanovisko za RÚZ predniesol pán Lelovský, ktorý uviedol, že pripomienka RÚZ bola prerokovaná a rozpor bol odstránený s prísľubom riešenia problému energetických auditov pre spoločnosti s nulovou spotrebou energie v nasledujúcej komplexnej novele zákona. RÚZ berie materiál na vedomie a odporúča ho na ďalšie konanie.

Stanovisko za ZMOS predniesol pán Dvonč, ktorý uviedol, že ZMOS k čl. I bode 8 v § 18 odsek 6 navrhuje vypustiť slová „ktoré sú pre verejné subjekty záväzné“.

Odôvodnenie:

ZMOS nesúhlasí so zavedením záväznej vzorovej zmluvy o energetickej efektívnosti pre verejný sektor, ktorou sa zasahuje neprimeraným spôsobom do zmluvnej slobody obcí a miest a ústavou garantovaného práva na samostatné hospodárenie.

Obce a mestá sú samosprávne územné jednotky, ktoré v zmysle Ústavy SR samostatne hospodária s vlastným majetkom a so svojimi finančnými prostriedkami. Výlučne len zákonom možno určovať podmienky hospodárenia obcí (čl. 65 ods. 1 Ústavy SR), a teda rozhodne nie prostredníctvom dokumentov, ktoré nemajú povahu ani len podzákonných všeobecne záväzných právnych predpisov či dokonca sú označené ako vzorové dokumenty. V tomto rozsahu možno požiadavku záväznosti vzorovej zmluvy považovať za rozpornú s Ústavou SR. V tomto prípade nie je zrejmé, v akom rozsahu by sa dala vzorová zmluva považovať za záväznú, pretože zmluvu spravidla tvoria aj mnohé ďalšie náležitosti nad rámec podstatných náležitostí predpísaných zákonom, pričom požiadavka záväznosti predpripravenej vzorovej zmluvy by mohla významne obmedziť zmluvnú slobodu prijímateľa energetickej služby v postavení obce alebo mesta. Do úvahy je potrebné vziať aj špecifiká poskytovania garantovaných energetických služieb existujúce v tej-ktorej obci, ktoré možno len s veľkými ťažkosťami (ak vôbec) zohľadniť vo vzorovej zmluve. ZMOS navrhuje vypustiť formuláciu o záväznosti vzorovej zmluvy o energetickej efektívnosti pre verejný sektor.

Predkladateľ uviedol, že ak nebudete akceptovať jednotnú metodiku, tak nebudete súčasťou okruhu verejných financií.

ZMOS po vysvetlení predkladateľom podporilo návrh a pripomienku stiahlo. Odporučilo návrh zákona na ďalšie legislatívne konanie.

Stanovisko za APZ predniesol pán Matušek, ktorý súhlasil s predloženým materiálom bez pripomienok a odporučil ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 3**

Návrh zákona o mechanizmoch riešenia sporov týkajúcich sa zdanenia (nové znenie)

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 4**

Návrh zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 5**

Návrh zákona, ktorým sa mení a dopĺňa zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších  predpisov v znení neskorších predpisov a ktorým sa    menia a dopĺňajú niektoré zákony Predmetný návrh zákona uviedol podpredseda vlády a minister financií pán Kažimír.

Stanovisko za KOZ SR predniesla pani Uhlerová, ktorá nemala k predloženému materiálu pripomienky a odporučila ho na ďalšie legislatívne konanie.

Stanovisko za AZZZ SR predniesol pán Machunka, ktorý podporil materiál a predniesol pripomienky z písomného stanoviska.

Predkladateľ uviedol, že zo 7 pripomienok 3 sú akceptované a ostatné sú duplicitné.

AZZZ SR odporúča materiál na ďalšie legislatívne konanie s pripomienkami.

Stanovisko za RÚZ predniesol pán Lelovský, ktorý navrhol z predloženého znenia „§ 18ce Prechodné ustanovenia k úpravám účinným od 1. januára 2019“ vypustiť navrhované znenie ods. 3, odseky navrhovaného § 18ce prečíslovať a upraviť znenie pôvodného ods. 4, ktorý by po prečíslovaní bol ods. 3 nasledovne:

„(3) Podnikateľ, ktorý používa na evidenciu tržieb elektronickú registračnú pokladnicu, je povinný začať používať pokladnicu e-kasa klient, ktorá spĺňa požiadavky podľa § 4a ods. 2 zákona v znení účinnom od 1. januára 2019, najneskôr od 1. júla 2019.“

Odôvodnenie:

RÚZ nevidí dôvod aby istá skupina podnikateľov bola diskriminovaná na základe komodít a služieb, ktoré ponúkajú voči iným podnikateľom. Všetkým podnikateľom by mal zákonodarca umožniť rovnaké podmienky podnikania a teda aj rovnaký čas na prispôsobenie sa novým legislatívnym požiadavkám. Je potrebné zdôrazniť, že takéto rozčlenenie nesie so sebou aj značné zvýšené náklady pre časť podnikateľov, nakoľko podnikatelia uvedení v pôvodnom ods. 3 v rámci svojej obchodnej činnosti často krát predávajú aj tovar, ktorý nepatrí pod kritéria ustanovenia pôvodného ods. 3. ale pod pôvodný ods. 4. Toto môže spôsobiť nenáležitú deformáciu trhového prostredia v prospech podnikateľov, ktorí nebudú musieť v značne kratšom čase si zabezpečiť splnenie rovnakej zákonnej povinnosti.

Pripomienka RÚZ bola akceptovaná – RÚZ súhlasila bez pripomienok.

Stanovisko za ZMOS predniesol pán Dvonč, ktorý nemal k materiálu žiadne pripomienky a odporučil ho na ďalšie legislatívne konanie.

Stanovisko za APZ predniesol pán Matušek, ktorý súhlasil s materiálom bez pripomienok, po dlhšej diskusii.

**Záver:**

**Rada**

1. **súhlasí s materiálom s pripomienkami AZZZ SR,**
2. **APZ, KOZ SR, ZMOS a RÚZ s materiálom súhlasili bez pripomienok,**
3. **odporúča ho na ďalšie legislatívne konanie.**

**K bodu 6**

Návrh zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 7**

Návrh zákona o finančnej správe a o zmene a doplnení niektorých zákonov

Predmetný návrh zákona uviedol podpredseda vlády a minister financií pán Kažimír, ktorý informoval, že sa vypúšťa čl. 6, ktorý sa týkal kontrolného výboru na činnosť finančnej správy. Exekutíve neprináleží táto kompetencia.

Stanovisko za KOZ SR predniesla pani Uhlerová, ktorá nemala k predloženému materiálu pripomienky a odporučila ho na ďalšie legislatívne konanie.

Stanovisko za AZZZ SR predniesol pán Machunka, ktorý nemal k predloženému materiálu pripomienky a odporučil ho na ďalšie legislatívne konanie.

Stanovisko za RÚZ predniesol pán Kiraľvarga, ktorý odporučil materiál zobrať na vedomie bez pripomienok.

Stanovisko za ZMOS predniesol pán Dvonč, ktorý uviedol, že ZMOS neuplatnilo v rámci medzirezortného pripomienkového konania k návrhu zákona žiadne pripomienky. Napriek tomu aplikačná prax ukazuje, že je potrebné otvoriť problematiku účasti miest a obcí v súdnych sporoch v oblasti miestnych daní. Účastníkom súdneho konania je štát v zastúpení Finančnej správy SR, ktorá je v zmysle zákona č. 563/2009 Z. z. o správe daní a poplatkov (daňový poriadok) pre mestá a obce odvolacím orgánom v daňovom konaní. Mestá a obce, ako správcovia miestnych daní a poplatkov, v ktorých vznikol súdny spor nemajú možnosť byť ani vedľajšími účastníkmi súdneho sporu aj napriek tomu, že najlepšie poznajú okolnosti a ďalšie skutočnosti, ktoré viedli k vzniku sporu a zároveň ide o ich vlastné rozpočtové príjmy. ZMOS je toho názoru, že v prípade možnosti účasti zástupcov miest a obcí v týchto súdnych sporoch by súd mohol na základe výpovedí a stanovísk zástupcov miest a obcí rozhodnúť rýchlejšie a objektívnejšie a bez ďalších súdnych prieťahov.

Aplikačná prax z posledných rokov naznačuje, že postavenie miest a obcí ako účastníkov konania v týchto súdnych sporoch sa javí ako nevyhnutná.

Z uvedeného dôvodu ZMOS navrhuje, aby sa postavením miest a obcí ako účastníka konania v súdnych sporoch v oblasti miestnych daní začalo zaoberať v rámci legislatívneho procesu pri zmenách a doplneniach daňového poriadku a správneho poriadku.

ZMOS odporučilo návrh zákona na ďalšie legislatívne konanie.

Predkladateľ je pripravený rešpektovať pripomienku ZMOSu, ale vecne sa netýka uvedeného zákona.

Stanovisko za APZ predniesol pán Matušek, ktorý súhlasil s predloženým materiálom bez pripomienok a odporučil ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 8**

Návrh zákona o hazardných hrách a o zmene a doplnení niektorých zákonov

Predmetný návrh zákona uviedol podpredseda vlády a minister financií pán Kažimír.

Stanovisko za KOZ SR predniesla pani Uhlerová, ktorá nemala k predloženému materiálu pripomienky a odporučila ho na ďalšie legislatívne konanie.

Stanovisko za AZZZ SR predniesol pán Machunka, ktorý predložil legislatívno-technické pripomienky, ktoré boli predkladateľom akceptované. Zdaňovanie spotrebiteľských súťaží – bude riešené v pracovnej skupine, do ktorej budú zamestnávatelia prizvaní.

Stanovisko za RÚZ predniesol pán Kiraľvarga, ktorý podporil pripomienky AZZZ SR odporučil materiál zobrať na vedomie. RÚZ požaduje účasť na pracovnej skupine, ktorá má mať za úlohu v ďalších štádiách legislatívneho procesu definovať postavenie týchto súťaží.

Stanovisko za ZMOS predniesol pán Dvonč, ktorý uviedol, že ZMOS v pripomienkovom konaní uplatnilo šesť zásadných pripomienok, ktoré boli v pripomienkovom konaní úplne alebo čiastočne akceptované. Za pozitívne ZMOS považuje, že predkladateľ v prípade internetových hier vyhovel požiadavke ZMOSu na sprísnenie, kontrolu a čiastočné sprístupnenie údajov cez server umiestnený na území Slovenskej republiky. ZMOS navrhuje upraviť v § 79 ods.3 prvú časť vety, kde sa navrhovateľ odvoláva na neexistujúci ods.11 (podľa názoru ZMOS má ísť o ods. 10). Pripomienka predkladateľom akceptovaná.

ZMOS odporučila materiál na ďalšie legislatívne konanie.

Stanovisko za APZ predniesol pán Matušek, ktorý súhlasil s predloženým materiálom bez pripomienok a odporučil ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 9**

Návrh zákona, ktorým sa mení a dopĺňa zákon č. 56/2012 Z. z. o cestnej doprave v znení neskorších predpisov a ktorým sa menia a dopĺňajú niektoré zákony

Predmetný návrh zákona uviedla štátna tajomníčka Ministerstva dopravy a výstavby pani Cengelová.

Stanovisko za KOZ SR predniesla pani Uhlerová, ktorá nemala k predloženému materiálu pripomienky a odporučila ho na ďalšie legislatívne konanie.

Stanovisko za AZZZ SR predniesol pán Karlubík, ktorý podporil pripomienky RÚZ.

Stanovisko za RÚZ predniesol pán Lelovský, ktorý prezentoval pripomienky RÚZ:

1. Zásadná pripomienka k čl. I., novelizačný bod 37, v časti §29 odsek 1, písmeno d)

RÚZ navrhuje modifikovať znenie ustanovenia nasledovne: “označiť každé prevádzkované vozidlo na predných ľavých a pravých dverách obchodným menom prevádzkovateľa taxislužby; to neplatí, ak dopravca poskytuje služby prostredníctvom digitálnej platformy alebo na objednávku,”

1. Zásadná pripomienka k čl. VIII – účinnosť zákona

RÚZ navrhuje zmeniť účinnosť zákona z 1. apríla 2019 na 1. januára 2019

Stanovisko za ZMOS predniesol pán Dvonč, ktorý prezentoval pripomienku k  § 26 ods. 9

,,Obec môže všeobecne záväzným nariadením ustanoviť podrobnosti o výkone taxislužby na území obce.“

ZMOSnavrhuje, aby sa v návrhu zákona bližšie špecifikovalo aké podrobnosti môže obec všeobecne záväzným nariadením ustanoviť v súvislosti s výkonom taxislužby na území obce.

ZMOS odporučilo materiál na ďalšie legislatívne konanie materiál po zapracovaní pripomienky.

Stanovisko za APZ predniesol pán Matušek, ktorý súhlasil s predloženým materiálom bez pripomienok a odporučil ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona s pripomienkami AZZZ SR a RÚZ,**
2. **predkladateľ bude o pripomienkach ešte rokovať a hľadať kompromis,**
3. **APZ, KOZ SR a ZMOS súhlasili s materiálom bez pripomienok,**
4. **odporúča ho na ďalšie legislatívne konanie.**

**K bodu 10**

Návrh zákona o pedagogických zamestnancoch a odborných zamestnancoch a o zmene a doplnení niektorých zákonov

Stiahnutý z rokovania

**K bodu 12**

Návrh Akčný plán inteligentného priemyslu SR

**Záver:**

**Rada**

1. **súhlasí s predloženým návrhom bez pripomienok,**
2. **odporúča ho na ďalšie legislatívne konanie.**

Zamestnávatelia konštatovali, že nesúhlasia s pripomienkami, ktoré boli vznesené po termíne v rámci MPK zo strany MŠVVŠ SR. Nesúhlasia so žiadnymi odkladmi v Pláne inteligentného priemyslu.

**K bodu 13**

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2019

Predmetný materiál uviedol minister práce, sociálnych vecí a rodiny SR pán Richter - 520 €.

Stanovisko za KOZ SR predniesla pani Uhlerová. KOZ SR trvá na zvýšení minimálnej mzdy na rok 2019 v sume 635€ mesačne.

Stanovisko za AZZZ SR predniesol pán Karlubík. AZZZ SR nesúhlasí s návrhom úpravy sumy mesačnej minimálnej mzdy na rok 2019 vo výške 520 eur mesačne (2,989 eura na hodinu). Navrhuje výšku minimálnej mzdy ustanoviť na 502 eur mesačne, t.j. 2,885 eura za odpracovanú hodinu, čo podľa názoru AZZZ SR rešpektuje reálne ekonomické a sociálne ukazovatele a zákonom dané kritériá. AZZZ SR žiada otvoriť rokovania o novom mechanizme, na základe ktorého by sa minimálna mzda upravovala pravidelne na základe vopred stanovených ukazovateľov.

Pán Pramuk za AZZZ SR informoval, že došlo k stretnutiu zástupcov MF SR a ANS a došlo k zhode pri rokovaniach o výške MM v zdravotníctve a navýšenie o 65 mil. pre ANS.

Stanovisko za RÚZ predniesol pán Kiraľvarga, ktorý uviedol, že RÚZ nezaujíma k predloženému materiálu žiadne stanovisko a navrhuje zaviesť pevný a záväzný mechanizmus úpravy výšky minimálnej mzdy v prípade, že nedôjde k dohode sociálnych partnerov o jej výške.

Stanovisko za ZMOS predniesol pán Dvonč, ktorý uviedol, že ZMOS akceptuje návrh na zvýšenie minimálnej mzdy na rok 2019. Odporučil návrh nariadenia na ďalšie legislatívne konanie.

Stanovisko za APZ predniesol pán Matušek, ktorý sa pridal k stanovisku AZZZ SR a RÚZ, navrhol sumu minimálne mzdy na rok 2019 vo výške 502,08€ na základe indexu medziročného rastu priemernej mesačnej nominálnej mzdy zamestnanca v hospodárstve SR zverejneného ŠÚ SR za predchádzajúci kalendárny rok.

**Záver:**

**Rada**

1. **nedospela k dohode z dôvodu nesúhlasu KOZ SR, AZZZ SR, APZ,**
2. **RÚZ nezaujala stanovisko,**
3. **ZMOS berie na vedomie výšku minimálnej mzdy 520€.**

**K bodu 14**

Stratégia adaptácie Slovenskej republiky na zmenu klímy

Predmetnú stratégiu uviedol štátny tajomník Ministerstva životného prostredia pán Kurilla.

Stanovisko za KOZ SR predniesla pani Uhlerová, ktorá nemala k predloženému materiálu pripomienky a odporučila ho zobrať na vedomie.

Stanovisko za AZZZ SR predniesol pán Karlubík, ktorý nemal k predloženému materiálu pripomienky a odporučil ho zobrať na vedomie.

Stanovisko za RÚZ predniesol pán Lelovský, ktorý odporučil materiál zobrať na vedomie bez pripomienok.

Stanovisko za ZMOS predniesol pán Dvonč, ktorý uviedol, že z pohľadu ZMOS je materiál popisný a tým menej priehľadný. ZMOS očakávalo, že pri tomto type stratégie bude viac konkrétnych záverov a riešení pre podmienky Slovenskej republiky.ZMOS berie materiál na vedomie.

Stanovisko za APZ predniesol pán Matušek, ktorý odporučil materiál na ďalšie legislatívne konanie po zapracovaní pripomienok.

APZ k materiálu zaslala pripomienky na základe podnetu od členského zväzu. APZ nebola prizvaná na rozporové konanie.

Pripomienky APZ sa týkali nasledujúcich oblastí:

* Zabezpečenie zachovania a zvýšenia podielu zelených povrchov voči spevneným povrchom a to presadzovaním využívania intenzívnych vegetačných striech.
* Venovanie pozornosti opatreniam, ktoré umožnia zrážkovú vodu odparovať v mieste jej zadržania.
* Osadenie zelených povrchov v blízkosti koľajových dráh.
* Presadzovanie budovania parkovacích plôch, ktoré za účelom spomalenia odtoku prívalovej vody boli vytvárané ako plochy s funkciou vodozáržnosti.
* Presadzovanie vegetačných striech v živočíšnej výrobe za účelom zabezpečenia efektívnejšieho chladenia.
* Umožnenie podpory adaptačných opatrení vo forme kompenzácie zvýšených nákladov oproti doterajšiemu štandardu.

Predkladateľ prisľúbil zaoberať sa pripomienkami APZ v akčných plánoch.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie legislatívne konanie.**

**K bodu 15**

Návrh zákona o výkone správy v oblasti informačných technológií verejnej správy a o zmene a doplnení niektorých zákonov

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 16**

Stratégia pracovnej mobility cudzincov v Slovenskej republike

Predmetný materiál uviedol minister práce, sociálnych vecí a rodiny SR pán Richter – živý, otvorený, rámcový dokument, načrtáva spôsob, ktorý nerieši legislatívu len načrtáva stratégiu

Stanovisko za KOZ SR predniesla pani Uhlerová, ktorá poukázala na zásadnú pripomienku a nesúhlasné stanovisko k umožneniu ADZ dočasne prideľovať štátnych príslušníkov tretích krajín na výkon práce k užívateľskému zamestnávateľovi, keďže užívateľský zamestnávateľ nemá zodpovednosť za všetky záväzky voči prideleným zamestnancom, teda nie sú zabezpečené rovnaké pracovné a sociálne podmienky pre všetkých zamestnancov.

Stanovisko za AZZZ SR predniesol pán Karlubík, ktorý dal slovo pánovi Pramukovi, ktorý uviedol, že

* Za problémové ustanovenie považuje AZZZ SR zavedenie príspevku na presťahovanie za prácou a to pre zamestnancov, ktorí v súvislosti so získaním zamestnania zmenia miesto svojho trvalého pobytu, ktoré bude od pôvodného miesta trvalého pobytu vzdialené najmenej 70 km, najviac do výšky 4 000 Eur v úhrne, alebo v prípade manželov, ktorí spĺňajú podmienky, až do výšky 6 000 Eur v úhrne. Tento režim deformuje trh práce na Slovensku a podporuje neželanú migráciu pracovnej sily zo stredného a východného Slovenska na západné, čo spôsobuje komplikácie dopravcov etablovaných v týchto regiónoch.
* Systém vytvárania a aktualizácie zoznamov nedostatkových profesií na regionálnej báze (kraje, okresy), zohľadňujúci minimálnu mieru evidovanej nezamestnanosti 5%, považuje AZZZ SR za deformujúci faktor trhu práce v SR a osobitne znevýhodňujúci východoslovenské regióny.
* Zrušenie podmienky nahlasovania voľných pracovných miest a zjednodušenie procesu prijímania zamestnancov z tzv. „tretích krajín“, ak ide o profesie s identifikovaným nedostatkom pracovnej sily vo všetkých okresoch SR. Aktuálne sa takýto zrýchlený režim týka len okresov s priemernou mierou evidovanej nezamestnanosti nižšou ako 5 %. Zoznam nedostatkových profesií by sa týkal všetkých okresov SR a nielen tých, kde evidovaná miera nezamestnanosti nedosahuje úroveň 5 %.

Stanovisko za RÚZ predniesol pán Lelovský, ktorý upozornil na chýbajúce termínovanie a výpadok niektorých opatrení.

Stanovisko za ZMOS predniesol pán Dvonč, ZMOS chce aj na rokovaní HSR upozorniť, že pri tvorbe politík zamestnanosti by mali byť aktualizované aj opatrenia na stabilizáciu pracovnej sily, najmä mladých ľudí, ktorí ukončia prípravu na zamestnanie, a opatrenia podporujúce návrat kvalifikovaných zamestnancov zo Slovenska, ktorí dnes pôsobia v zahraničí.

Realizácia stratégie bude vyžadovať opatrenia aj na úrovni miestnej územnej samosprávy, nielen priamu spoluprácu zamestnávateľov s dotknutými mestami a obcami, ale aj finančný dopad na ich rozpočty.

ZMOS preto navrhuje dopracovať materiál:

1. o finančné dopady jednotlivých opatrení, ktoré sa budú dotýkať miest a obcí,
2. skrátiť dobu aktualizácie stratégie na jeden rok,
3. spresniť a doplniť postupy a spôsob financovania pri výstavbe nájomných bytov pre mestá a obce, resp. pre zamestnávateľov,
4. prijať legislatívne opatrenia, ktorými sa zabezpečí povinnosť zamestnávateľov nahlasovať miesto ubytovania zamestnancov z tretích krajín samosprávam, a tým zabezpečiť vyššiu kontrolu ich pobytu, daňových tokov pri miestnych daniach,
5. analyzovanie potreby pôsobenia bezpečnostných zložiek, zabezpečením ich posilnenia.

ZMOS odporučilo stratégiu zobrať na vedomie.

Stanovisko za APZ predniesol pán Matušek, ktorý uvítal stratégiu a odporučil ju na ďalšie konanie. Úlohy treba rozdeliť na operatívne – ihneď konať a dlhodobejšie. Podrobné pripomienky sú uvedené v písomnom stanovisku.

Po dlhšej diskusii sociálni partneri dospeli k záveru, že budú o stratégii ešte diskutovať. Materiál bude predložený na rokovanie vlády o týždeň neskôr t.j. 3.10.2018.

**Záver:**

**Rada**

**berie materiál na vedomie.**

**K bodu 17**

Rôzne

* AZZZ SR listom požiadala ministra hospodárstva diskutovať o Zákone č. 235/2012 Z. z. osobitnom odvode z podnikania v regulovaných odvetviach a o zmene a doplnení niektorých zákonov v znení neskorších predpisov, podľa názoru AZZZ SR existuje viacero dôvodov na to, aby bol zákon zrušený. Uvedené bude predmetom rokovania mimoriadnej HSR SR dňa 8.10.2018.
* AZZZ SR listom požiadala predsedu HSR SR, aby bol na HSR SR prerokovaný Návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 91/2010 Z. z. o podpore cestovného ruchu v znení neskorších predpisov a ktorým sa menia a dopĺňajú niektoré zákony (tlač1108). Ide o zákon, ktorý bude mať výrazný dopad na podnikateľský sektor. K požiadavke AZZZ SR sa pridali aj RÚZ a APZ. Uvedené bude predmetom rokovania mimoriadnej HSR SR dňa 8.10.2018.
* Pán Lelovský za RÚZ opätovne požiadal o riešenie terciárneho vzdelávania –

Písomný materiál MŠVVŠ SR k uvedenej problematike bol doručený všetkým sociálnym partnerom, kde bolo uvedené, že problematika sa má riešiť cez Alianciu sektorových rád. Aj napriek požiadavke RÚZ o účasť ministerky ŠVVŠ SR na dnešnom rokovaní sa ministerka nezúčastnila a ponúkla osobné stretnutie s pánom Lelovským. Predseda rady Richter bude o uvedenom s ministerkou školstva ešte rokovať. Pán Ondek za KOZ SR ponúkol spoluprácu.

* Pán Machyna za KOZ SR požiadal o predloženie jedného stanoviska za stranu zamestnávateľov. Predseda rady pán Richter konštatoval, že uvedené bolo otvorené na Predsedníctve HSR SR dňa 14.9.2018 a ešte sa k tomu vrátime. AZZZ SR s 1 stanoviskom za stranu zamestnávateľov nesúhlasí.

Predseda rady poďakoval prítomným za účasť a uviedol, že najbližšie mimoriadne Plenárne zasadnutie HSR SR sa uskutoční dňa 8.10.2018.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Monika U H L E R O V Á**

podpredsedníčka rady ..............................

za zamestnávateľov

**Roman K A R L U B Í K** ................................

podpredseda rady